Håpet ute om å finne overlevende etter brokollapsen i Baltimore: – Hjerteskjærende!
Onsdag formiddag starter dykkere på nytt å lete etter de seks savnede bygningsarbeiderne etter brokollapsen i Baltimore. De antas å ha mistet livet.  Åtte bygningsarbeidere var på broen da den raste sammen etter å ha blitt truffet av et containerskip. To ble reddet opp av vannet, men én døde senere på sykehus. Gjennom dagen ble det søkt etter de seks andre, men på kvelden ble søket innstilt. Da var det gått 18 timer siden den veldige broen kollapset.  – Med tanke på hvor lang tid som har gått, og temperaturen i vannet, tror vi ikke lengre at det er mulig å finne noen av dem i live, sier kontreadmiral Shannon Gilreath i den amerikanske kystvakten. Myndighetene sier redningsoperasjonen vil gå over til et søk etter antatt omkomne.  – En virkelig hjerteskjærende konklusjon etter en utfordrende dag, sa Marylands guvernør Wes Moore om beslutningen å avslutte søket etter overlevende. – Hjerteskjærende De savnede er i 30- og 40-årene, og de hadde alle familie, opplyste en av kollegene deres tidligere på dagen. Ifølge CNN, skal det blant annet være statsborgere fra Mexico og Guatemala blant dem.  Utenriksmyndighetene i Guatemala bekrefter at to menn på 26 og 35 år er blant dem som antas omkommet.  Dykkere vil gjenoppta sitt arbeid ved ulykkesstedet onsdag morgen, klokken 6 lokal tid. Sendte ut nødmelding Det var det Singapore-registrerte lasteskipet Dali som kræsjet i Francis Scott Key-broen i Patapsko-elven natt til tirsdag. Kystvakten fikk melding om brokollapsen klokken 01.27 lokal tid. Dali rakk å sende ut en nødmelding om motor- og styringsproblemer før det traff broen, og veimyndighetene rakk derfor å stenge den i ekspressfart og forhindre at biler kjørte ut på broen.  Skipet, med et mannskap på 22 om bord, skal ha fått en strømstans som blir beskrevet som «total black-out», som igjen skal ha satt motor og navigasjonssystemer ut av spill. Broen kollapset fullstendig på under 40 sekunder.  Mer enn 1000 fra det amerikanske militærets ingeniørkorps skal bidra opprydningsarbeidet etter brokollapsen, melder CNN.  Involvert i ulykke tidligere Ifølge belgiske myndigheter var Dali involvert i en ulykke i Antwerpen i 2016. Da kjørte skipet inn i en kai idet det var på vei ut fra containerterminalen i havnen. Havnemyndighetene i Antwerpen har ikke kommet med detaljer om årsaken til den ulykken, men sier at skipet ble liggende i dokk for reparasjon i en god stund etter hendelsen, melder Reuters. Men ifølge havnevesenet i Singapore besto skipet to inspeksjoner i 2023.  – Skipets påkrevde sertifikater som dekker skipets strukturelle integritet og funksjonene til utstyret om bord, var gyldige på tidspunktet for hendelsen, heter det i en uttalelse fra havnemyndighetene.  De har tilbudt seg å bistå den amerikanske kystvakten i granskingen av ulykken.
Dykkere skal søke etter seks savnede fra brokollaps i Baltimore. Det er liten sjanse for å finne dem i live. Broen kollapset etter å ha blitt truffet av et containerskip. Det sendte ut nødmelding før kræsjet.  Skipet var også involvert i en ulykke i 2016. Amerikanske myndigheter gransker ulykken.